Асаду можна было трымаць і з брам, але галоўным чынам абаронцы размяшчаліся на валах. Лінія вала праз пэўны адрэзак рабіла гранёны выступ у бок поля, ствараючы бастыёны. Вал Старога горада меў 8 бастыёнаў, Новага горада – 5. Адлегласць паміж бастыёнамі дазваляла перакрыжаваным агнём з размешчаных на іх гармат стрымліваць падыход ворага да курцін валоў. Узброенныя абаронцы размяшчаліся па ўсяму перыметру вала, забрацца на які з боку горада можна было па спецыяльных насыпных падёмах-пандусах. Такія падёмы меліся абапал брам і ў размешчаных каля рэчкі крайніх бастыёнах.